b'\n_START_ARTICLE_\nEmmanuel Mayuka\n_START_SECTION_\nKarier kelab\n_START_PARAGRAPH_\nDilahirkan di Kabwe, Mayuka memulakan kariernya di Zambia bersama Akademi Lusaka ketika berumur 11 tahun. Pada tahun 2007, dia menyertai Kabwe Warriors, salah satu kelab terbesar di Zambia. Dalam pasukan ini, dia menjaringkan 15 gol dalam 23 perlawanan. Dia kemudiannya dipilih untuk pasukan kebangsaan Zambia bawah-17.\n_START_SECTION_\nMaccabi Tel Aviv\n_START_PARAGRAPH_\nPada bulan September, dia menyertai kelab Israel, Maccabi Tel Aviv. Sebelum menyertai Maccabi Tel Aviv, Mayuka hampir menyertai kelab Portugal, Porto, tetapi ia tidak menjadi kenyataan. Apabila dia berpindah ke Maccabi Tel Aviv, Mayuka menyertai pasukan belia kelab itu dimana dia menjaringkan tiga gol. Pada bulan April 2010, Mayuka menyambung kontraknya bersama Maccabi Tel Aviv sehingga tahun 2014.\n_START_SECTION_\nBSC Young Boys\n_START_PARAGRAPH_\nPada 28 Mei 2010, ianya telah disahkan bahawa Mayuka telah menandatangani kontrak lima tahun bersama kelab Switzerland, BSC Young Boys dengan yuran perpindahan sebanyak $1.7j kepada Maccabi Tel Aviv sebagai pengganti untuk Seydou Doumbia, yang dijual kepada CSKA Moscow. Pada 1 Disember 2010, Mayuka menjaringkan dua gol dalam perlawanan Liga Europa menentang Stuttgart dimana mereka menang 4\xe2\x80\x932. Pada 17 Februari 2011, Mayuka menjaringkan gol ke atas kelab Rusia, FC Zenit Saint Petersburg dalam pusingan 32 terakhir Liga Europa untuk membantu kelabnya menang 2\xe2\x80\x931.\n_START_SECTION_\nSouthampton\n_START_PARAGRAPH_\nPada 28 Ogos 2012, dia bersetuju untuk menyertai kelab Liga Perdana Inggeris, Southampton dengan kontrak selama lima tahun dan yuran perpindahan yang tidak didedahkan. Dia membuat penampilan sulungnya untuk The Saints ketika menentang Manchester United di Stadium St. Mary pada 2 September 2012, masuk sebagai pemain gantian._NEWLINE_Dia sekali lagi bermain sebagai pemain gantian ketika menang 4\xe2\x80\x931 ke atas Aston Villa. Pada 22 Disember 2012, dia berada dalam kesebelasan utama ketika kekalahan 1\xe2\x80\x930 kepada Sunderland sebelum dikeluarkan selepas 55 minit._NEWLINE_Gol kompetitif pertamanya untuk kelab itu datang ketika kemenangan 5\xe2\x80\x931 ke atas Barnsley dalam Piala Liga pada 27 Ogos 2013._NEWLINE_Pada 2 September 2013, Mayuka menyertai kelab Ligue 1, Sochaux secara pinjaman semusim.\n_START_SECTION_\nKarier antarabangsa\n_START_PARAGRAPH_\nMayuka membuat penampilan pertama untuk pasukan senior dalam Piala COSAFA 2007, menjaringkan gol kedua ketika kemenangan 3\xe2\x80\x930 ke atas Mozambique. Mayuka menjaringkan gol pertama untuk Zambia dalam Piala Negara-Negara Afrika 2012 ketika menang ke atas Senegal. Dalam pertandingan yang sama, dia menjaringkan gol ke atas Libya di peringkat kumpulan, dan kemudiannya menjaringkan gol ketika kemenangan 1\xe2\x80\x930 ke atas Ghana di peringkat separuh akhir. Dia kemudiannya bermain 120 minit ketika kemenangan Zambia ke atas Ivory Coast.'